**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.06.2018, ora 08.00 – 24.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.06.2018, ora 7.00**

**RÂURI**

**Debitele au fost,** **în general, în creştere** datoritǎ precipitaţiilor slabe căzute în interval şi propagǎrii, exceptând râurile din bazinele hidrografice: Jiu, Vedea, Ialomița, cele din Dobrogea, bazinele superioare ale Vișeului, Izei, Turului, Crasnei, Barcăului, Crișurilor, Someșului Mic, Arieșului, Mureșului, Târnavelor, Begăi, Timișului, Bârzavei, Moraviței, Carașului, Nerei, Cernei, Oltului, Argeșului, alfuenților de dreapta ai Siretului, cursul superior al Prutului, unde au fost în scădere și cursul mijlociu şi inferior al Prutului şi râurile din bazinele Bârladului şi Jijiei, unde au fost staţionare.

Se situează peste **COTA DE ATENȚIE,** prin propagare, râul Moravița la stația hidrometrică Moravița (250+28)-jud. TM.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Vișeu, Iza, Tur, Someșul Mare, Someșul Mic, Bega, Timiș, Bârzava, Moravița, Caraș, Jiu, Gilort, Suceava, Moldova, Bistriţa, cursurile superioare ale Trotuşului, Putnei, unii afluenti ai Oltului (Mădăraş, Caşin, Cârţişoara, Porumbacu, Cibin, Olăneşti, Bistriţa, Luncavăţ, Olteţ), pe cursurile mijlocii şi inferioare ale Vedei şi Teleormanului şi pe unele râuri din Dobrogea şi mai mici (20-30% din normalele lunare) pe Râmnicu Sărat şi pe unii afluenţi ai Bârladului.

**Debitele vor fi, în general, în scădere,** exceptând cursurile mijlocii și inferioare ale Someșului, Mureșului, cursurile inferioare ale Lăpușului, Crișurilor, Arieșului, Oltului, Argeșului, Buzăului, Trotușului, Bistriței și cursul superior al Prutului, unde vor fi în creștere prin propagare și cursul mijlociu şi inferior al Prutului şi râurile din bazinele Bârladului şi Jijiei, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte din vestul, nordul și centrul ţǎrii ca urmare a precipitațiilor prognozate.

Se va situa peste **COTA DE ATENȚIE**, în scădere, râul Moravița la stația hidrometrică Moravița (250+2)-jud. TM.

**DUNĂRE**

**Debitul la intrarea în ţară** (secţiunea Baziaş) în intervalul 23-24.06.2018 **a fost în scădere, având valoarea de 5300 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere pe sectorul Gruia–Giurgiu şi în creştere pe sectorul Oltenița–Tulcea.

**Debitul la intrarea în ţară** (secţiunea Baziaş) **va fi** **în scădere (5000 m3/s).**

În aval de Porţile de Fier debitele vor fi în scădere pe sectorul Gruia–Oltenița şi în creştere pe sectorul Călărași–Tulcea.

**2.** **Situaţia meteorologică în intervalul 23.06.2018, ora 08.00 –24.06.2018, ora 06.00**

**În ţară,** vremea s-a ameliorat semnificativ sub aspectul manifestărilor specifice instabilității atmosferice, iar din punct de vedere termic, s-a răcit, devenind rece pentru această dată în toate regiunile. Răcirea a fost mai accentuată în centru, est și sud-est, unde valorile diurne au fost și cu 10...13 grade mai mici decât cele înregistrate în ziua precedentă. În cursul zilei, au fost înnorări și ploi slabe în jumătatea de est a teritoriului, în nord-vest și izolat în rest, iar în Munții Apuseni, Masivul Făgăraș, Munții Bucegi și în nordul Carpaților Orientali, la înălțimi mai mari de 1750 m, precipitațiile au fost și sub formă de lapoviță și ninsoare. Izolat, în Maramureș, Crișana și Transilvania s-au semnalat descărcări electrice. Pe parcursul nopții, în nord-vest și la munte înnorările au persistat și a mai plouat, însă pe spații mici, iar în restul țării, cerul s-a degajat treptat devenind variabil spre mai mult senin. Vântul a suflat slab și moderat, cu intensificări temporare în prima parte a intervalului local în sudul, estul și centrul țării, precum și la munte, îndeosebi în zona înaltă. Temperaturile maxime s-au încadrat între 14 grade la Ocna Șugatag, Toplița și Joseni și 26 de grade la Videle. La ora 06.00, valorile termice erau cuprinse între 3 grade la Joseni, Miercurea Ciuc și Întorsura Buzăului și 18 grade la Constanța-Dig.

**Observație:** începând de ieri, de la ora 06.00, au fost în vigoare 5 mesaje de atenționare cod galben privind fenomene meteorologice periculoase imediate, emise după cum urmează: 3 de SRPV Craiova, 1 de SRPV Constanța și 1 de CNPM București pentru Muntenia.

**La Bucureşti,** vremea s-a răcit, iar răcirea a fost atât de accentuată, încât valorile termice diurne s-au situat cu 5 până la 8 grade sub normele climatologic specifice datei și cu 10....13 grade mai mici decât cele înregistrate în ziua precedentă. În primele ore ale zilei, trecător, a plouat slab, însă înnorările au persistat până spre seară, după care cerul a devenit mai mult senin. Vântul a suflat slab și moderat. Temperatura maximă a fost de 21 de grade la Afumați, 22 de grade la Băneasa și 24 de grade la Filaret, iar la ora 06.00 se înregistrau 8 grade la Băneasa și 13 grade la Afumați și Filaret.

**3. Prognoza meteorologică în intervalul 24.06.2018, ora 08.00 –25.06.2018, ora 08.00**

**În ţară,** valorile termice, deși în creștere ușoară față de ziua precedentă, vor continua să caracterizeze o vreme răcoroasă pentru această dată în cea mai mare parte a teritoriului. Cerul va fi variabil, cu înnorări temporar accentuate îndeosebi după-amiaza și în primele ore ale nopții, când local în zonele montane și submontane și pe arii mai restrânse, cu precădere în vest, centru și nord, se vor semnala ploi de scurtă durată și posibil descărcări electrice. Vântul va sufla slab și moderat, cu unele intensificări în timpul ploilor. Temperaturile maxime se vor încadra între 18 și 26 de grade, iar cele minime între 7 și 18 grade. Izolat vor fi condiții de ceață.

**La Bucureşti,** vremea va fi răcoroasă dimineața și noaptea îndeosebi în zona preorășenească, iar în orele amiezii, deși în creștere ușoară față de ziua anterioră, valorile termice vor continua să se situeze sub cele normale la această dată. Cerul va fi variabil, cu unele înnorări din a doua parte a zilei, însă probabilitatea de apariție a ploilor va fi redusă. Vântul va sufla slab și moderat. Temperatura maximă se va situa în jurul valorii de 25 de grade, iar cea minimă va fi de 12...14 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**